ଭାରତୀୟ ଭ୍ୟାକସିନ୍ ଉପରୁ ପ୍ରତିବନ୍ଧକ ହଟାଇଲା ଆମେରିକାଃ ଜୋ ବାଇଡେନ ଓ ଏସ. ଜୟଶଙ୍କରଙ୍କୁ ଧନ୍ୟବାଦ ଜଣାଇଲେ ଆଦର ପୁନାୱାଲା - Prameya News7\nଭାରତୀୟ ଭ୍ୟାକସିନ୍ ଉପରୁ ପ୍ରତିବନ୍ଧକ ହଟାଇଲା ଆମେରିକାଃ ଜୋ ବାଇଡେନ ଓ ଏସ. ଜୟଶଙ୍କରଙ୍କୁ ଧନ୍ୟବାଦ ଜଣାଇଲେ ଆଦର ପୁନାୱାଲା\n4/06/2021 at 9:14 PM\nImage Courtesy : news.yahoo.com\nନୂଆଦିଲ୍ଲୀ ୦୪/୦୬ : ସିରମ୍ ଇନଷ୍ଟିଚ୍ୟୁଟ୍ ଅଫ୍ ଇଣ୍ଡିଆ (SII) ର ସିଇଓ ଆଦର ପୁନାୱାଲା ଆମେରିକାର ରାଷ୍ଟ୍ରପତି ଜୋ ବାଇଡେନ ଏବଂ ଭାରତର ବୈଦେଶିକ ମନ୍ତ୍ରୀ ଏସ. ଜୟଶଙ୍କରଙ୍କୁ ନୀତି ପରିବର୍ତ୍ତନ ଯୋଗୁଁ ଧନ୍ୟବାଦ ଦେଇଛନ୍ତି । ଏହା ଦ୍ୱାରା ଭାରତ ଏବଂ ଅନ୍ୟାନ୍ୟ ଦେଶରେ କରୋନା ଟିକା ଉତ୍ପାଦନକୁ ବୃଦ୍ଧି ହେବ ବୋଲି ଆଶା କରାଯାଉଛି । ଆଦର ପୁନାୱାଲାଙ୍କ କମ୍ପାନୀ କରୋନା ଟିକା କୋଭିସିଲ୍ଡ ପ୍ରସ୍ତୁତ କରୁଛି ।\nଆଦର ପୁନାୱାଲା ଟ୍ୱିଟରରେ ଲେଖିଛନ୍ତି , 'ଜୋ ବାଇଡେନ ଓ ଏସ. ଜୟଶଙ୍କର ପ୍ରୟାସ ପାଇଁ ଧନ୍ୟବାଦ । ଏହି ନୀତି ପରିବର୍ତ୍ତନ ବିଶ୍ୱ ସ୍ତରରେ ଓ ଭାରତକୁ କଞ୍ଚାମାଲ ଯୋଗାଣରେ ବୃଦ୍ଧି ହେବ । ଏହାଦ୍ୱାରା ଆମର ଭ୍ୟାକସିନ ଉତ୍ପାଦନ କ୍ଷମତା ବଢିବ ।' ଗୁରୁବାର ଦିନ ଆମେରିକା ନିଜର ପ୍ରତିରକ୍ଷା ଉତ୍ପାଦନ ଅଧିନିୟମ ଅଧୀନରେ ଫେବୃଆରୀରେ ଲଗାଯାଇଥିବା ପ୍ରତିବନ୍ଧକ ହଟାଇ ଦେଇଛି ଯେପରି ଏହା ସୁନିଶ୍ଚିତ କରାଯାଇପାରିବ ଯେ ଫାଇଜର ସମେତ ସ୍ଥାନୀୟ ନିର୍ମାତାଙ୍କ ପାଖରେ ଟିକା ଉତ୍ପାଦନ କରିବାକୁ ପର୍ଯ୍ୟାପ୍ତ ଉତ୍ସ ଉପଲବ୍ଧ ହେବ ।\nହ୍ୱାଇଟ ହାଉସ ଟିକା ଉତ୍ପାଦନ କ୍ଷମତା ବୃଦ୍ଧିକୁ ନେଇ ଖାସ କରି ଫାଇଜର ଓ ମଡର୍ନା ଉପରେ ଅଧିକ ଗୁରୁତ୍ୱ ଦେଉଛି । କାରଣ ଆମେରିକା ଜୁଲାଇ ୪ ତାରିଖ ସୁଦ୍ଧା ଦେଶର ସମସ୍ତ ନାଗରିକଙ୍କୁ ଟିକାକରଣ କରିବାର ଲକ୍ଷ୍ୟ ରଖିଛି । ହ୍ୱାଇଟ ହାଉସର ଏକ ବୟାନରେ କୁହାଯାଇଛି ଯେ ବାଇଡେନ ପ୍ରଶାସନ ବର୍ତ୍ତମାନ ଆମର ଅନୁମୋଦିତ ଟିକା ଯୋଗାଣ ଉପରେ ଆଶ୍ୱସ୍ତ । ଏହାର ଫଳସ୍ୱରୂପ ଆମେ ଆଷ୍ଟ୍ରାଜେନେକା (ସିରମ୍ ଇନଷ୍ଟିଚ୍ୟୁଟ୍ ଅଫ ଇଣ୍ଡିଆ ଦ୍ୱାରା ଉତ୍ପାଦିତ ତଥା ବିକ୍ରି ହେଉଥିବା ଟିକା) ନୋଭାଭାକ୍ସ ଏବଂ ସାନୋଫି ପାଇଁ DPA ପ୍ରାଥମିକତା ରେଟିଙ୍ଗକୁ ହଟାଉଛୁ।
